Vašečka, Richard, poslanec NR SR (2015-09-18):
Ďakujem za slovo, pán predseda. Vážení kolegovia, kolegyne, pán minister, pán spravodajca, na úvod krátke ospravedlnenie, že nie som úplne ustrojený, ale chcem aj takýmto spôsobom symbolicky upozorniť na Národný pochod za život, ktorý sa uskutoční v nedeľu, a myslím, že hodnoty života a rodiny sú dôležité, a navyše úzko súvisia aj s týmto návrhom, pozmeňujúcim návrhom, ktorý chcem predložiť. Chcem povedať, že o túto zmenu sme sa usilovali už v priebehu volebného obdobia, teda tri a pol roka, a týka sa práve registrácie vozidiel, o ktorých hovoril aj pán spravodajca, tentoraz registračnej dane pri prvom prihlásení vozidla a týka sa toho, že viacmiestne autá, ktoré potrebujú viacčlenné rodiny, teda štyri a viac detí, na svoj život, na starostlivosť o rodinu, tak budú, budú mať určitú finančnú úľavu. A hneď na začiatok poviem, že ide jednorazovo o sumu vo výške 80 až 200 eur, čo si myslím, že je celkom fajn. Tento návrh sme konzultovali aj s ministerstvom financií, ďakujem za ústretovosť a takisto chcem spomenúť aj úlohu pána poslanca Jána Podmanického, predsedu sociálneho výboru, ktorý tam odviedol tiež svoj kus práce. Takže prečítam tak, ako je to potrebné, celý doplňujúci a pozmeňujúci návrh poslancov Národnej rady Slovenskej republiky Richarda Vašečku, Miroslava Kadúca, Jána Podmanického a Vladimíra Matejičku k tomuto vládnemu návrhu zákona, ktorým sa mení a dopĺňa zákon č. 595/2003 Z. z. o dani z príjmov v znení neskorších predpisov a ktorým sa menia a dopĺňajú niektoré zákony (pod tlačou 1581). Ešte by som teda chcel, zabudol som aj ďalším kolegom poďakovať, špeciálne kolegovi Miroslavovi Kadúcovi, ktorý mi pomohol tento zákon vrátiť späť do legislatívneho procesu už po niekoľkýkrát. Takže vládny návrh zákona, mimoriadny vládny návrh zákona sa dopĺňa takto: V čl. III sa za doterajší bod 19 vkladá nový bod 20, ktorý znie: „20. V sadzobníku správnych poplatkov časti VI. Doprava v položke 65 sa časť poznámky k VI. časti dopĺňa tretím bodom, ktorý znie: 3. Poplatok podľa písmena b) tejto položky sa zníži o 50 % pri prvom zápise držiteľa motorového vozidla kategórie M1 s najmenej šiestimi miestami na sedenie s výkonom motora do 110 kW vrátane, ak ide o zápis držiteľa, ktorým je osoba podľa osobitného predpisu20aa) uplatňujúca si nárok na rodinné prídavky najmenej na štyri deti najviac do veku 18 rokov vrátane. Pri prvom zápise držiteľa motorového vozidla podľa prvej vety je potrebné priložiť fotokópiu rodného listu dieťaťa.“ Poznámka pod čiarou k odkazu 20aa znie: „20aa) § 2 ods. 1 písm. a) až c) zákona č. 600/2003 Z. z. o prídavku na dieťa a o zmene a doplnení zákona č. 461/2003 Z. z. o sociálnom poistení v znení neskorších predpisov.“ Doterajšie body sa následne prečíslujú. Takže teda krátke odôvodnenie. Ide o to, že v tomto volebnom období bol prijatý zákon, kde pri registrácii zostáva taký nižší poplatok vo výške 33 eur pre vozidlá, osobné motorové vozidlá s výkonom motora do 80 kW, čo je v poriadku pri päťmiestnych vozidlách, pri viacmiestnych, samozrejme, z dôvodu samotnej povahy toho vozidla, ktoré je väčšie, ťažšie, jeho obsadenosti, nie je výkon motora nad 80 kW luxus, ale štandard a potreba pre bezpečnosť, a preto sme tam navrhovali tú zmenu, aby ten, tento nižší poplatok sa pri takýchto viacmiestnych autách pre viacčlenné rodiny uplatnil až do výšky 110 kW. Nakoniec sme našli vyhovujúci kompromis, úplne rozumiem tomu, že pán minister potrebuje strážiť kasu, tak je to absolútne správne, tak to má byť, takže sme prišli k možnosti, že sa to urobí pre deti do 18 rokov a tá zľava bude vo výške 50 %, čo je spomínaných 80 až 200 eur pri zápise vozidla. Takže toľko z mojej strany, aby sme postupovali. Ja som veľmi rád, že tak jednoducho vecne po tých rokoch sme sa dopracovali k takémuto výsledku. Pevne verím v podporu tohto zákona a budem rád, ak to bude prijaté pre dobro rodín, zvlášť tých viacdetných, ktoré aj tak majú už náročnú sociálnu situáciu. Ďakujem, všetko dobré.